Temeljem članka 84. Zakona o odgoju i obrazovanju u osnovnoj i srednjoj školi (NN [87/08](https://www.zakon.hr/cms.htm?id=66), [86/09](https://www.zakon.hr/cms.htm?id=67), [92/10](https://www.zakon.hr/cms.htm?id=68), [105/10](https://www.zakon.hr/cms.htm?id=69), [90/11](https://www.zakon.hr/cms.htm?id=70), [5/12](https://www.zakon.hr/cms.htm?id=71), [16/12](https://www.zakon.hr/cms.htm?id=72), [86/12](https://www.zakon.hr/cms.htm?id=73), [126/12](https://www.zakon.hr/cms.htm?id=182), [94/13](https://www.zakon.hr/cms.htm?id=480), [152/14](https://www.zakon.hr/cms.htm?id=1671), [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815), [64/20](https://www.zakon.hr/cms.htm?id=44620), [151/22](https://www.zakon.hr/cms.htm?id=55120), [155/23](https://www.zakon.hr/cms.htm?id=59863), [156/23](https://www.zakon.hr/cms.htm?id=59089)), te članka 58. Statuta Osnovne škole Hvar, Školski odbor, na prijedlog ravnateljice, donio je na 24. sjednici dana 23. siječnja 2025.g.

**PROTOKOL O DEŽURSTVIMA U OŠ HVAR**

**Članak 1.**

Zaštita i sigurnost u Školi provodi se, između ostalog, i organiziranim dežurstvom.

U Školi za vrijeme rada dežuraju učitelji, stručni suradnici i tehničko osoblje.

**Članak 2.**

Dežurstvo se provodi prije početka nastave, za vrijeme velikog i malih odmora, u hodnicima prizemlja i katova, na prostoru ispred i iza Škole (školsko okruženje)

Na ulazu pred školom (prije početka nastave) i po hodnicima dežuraju dežurni učitelji i stručni suradnici (prije početka nastave i za vrijeme malih odmora) kojima je u tom danu određeno dežurstvo.

Tijekom velikog odmora, u školskom okruženju dežuraju učitelji i stručni suradnici kojima je u tom danu određeno dežurstvo.

Učitelji i stručni suradnici dežuraju prema rasporedu dežurstva.

Raspored i obveze dežurnih učitelja i stručnih suradnika određuje ravnatelj.

Raspored dežurstava istaknut je na oglasnoj ploči u zbornici, u atriju škole i na internetskoj stranici Škole.

**Članak 3.**

Dužnosti dežurnih učitelja i stručnih suradnika su:

* povremeni obilazak svih prostora zgrade u kojoj dežura;
* pojačan nadzor na osjetljivim mjestima u školi;
* izdavanje uputa, upozorenja i zapovijedi u svezi kršenja Pravilnika o kućnom redu OŠ Hvar;
* pisanje izvješća o događajima koji su se zbili u vrijeme dežurstva;
* izvješćivanje policije i traženje intervencije u slučaju potrebe;
* koordinacija s ravnateljem i izvješćivanje o poduzetim mjerama

**Članak 4.**

Dežurni učitelji i stručni suradnici tijekom dežurstva ispunjavaju i ove zadaće:

* započeti s dežurstvom 15 minuta prije početka nastave;
* voditi računa da se učenici ne skupljaju na stepeništu ispred zgrade, već ulazak u školsku zgradu čekaju u školskom dvorištu s lijeve i desne strane ili u podnožju stepeništa kako bi komunikacija stepeništem do ulaza u školu bila omogućena bez gužve i guranja;
* pratiti ulazak učenika u školsku zgradu koji mora teći bez gužve, guranja i trčanja.

**Članak 5.**

Spremačice daju potporu dežurnim učiteljima i stručnim suradnicima tijekom dežurstva cijelog nastavnog dana.

Spremačice i domar nadgledaju sigurnost hodnika tijekom nastavnog sata.

Ravnateljica prati sigurnost hodnika i školskog okruženja pute videonadzora.

**Članak 6.**

Radnik školske ustanove koji je zadužen za poslove nadzora ulaza u prostore školske ustanove (u daljnjem tekstu: Radnik), u početnom prijelaznom razdoblju su članovi tehničkog osoblja: spremačice i domar (po određenim rasporedima), a po odobrenju resornog ministarstva zaposlit će se osoba - operativni djelatnik/ca za sigurnost i civilnu zaštitu čija će zadaća, između ostalog, biti kontrola i nadzor nad ulascima i izlascima iz Škole (u daljnjem tekstu: Radnik).

**Članak 7.**

Radnik školske ustanove dužan je preuzeti stranku na ulazu te nakon sastanka ispratiti stranku iz školske ustanove.

Radnik školske ustanove obvezan je provjeriti identitet osobe koja ulazi u školsku ustanovu uvidom u osobnu iskaznicu ili drugi odgovarajući dokument s fotografijom osobe. Osobi koja to odbije neće se dopustiti ulazak u školsku ustanovu.

**Članak 8.**

U slučaju uočavanja neuobičajenog ponašanja osoba u prostorima školske ustanove, dežurni učitelji, stručni suradnici, tehničko osoblje dužni su o tome odmah obavijestiti ravnatelja ili osobu koja ga mijenja.

U slučaju uočavanja protupravnog ponašanja ili ponašanja kojim se ugrožava sigurnost osoba u školskoj ustanovi, žurno će se o tome obavijestiti i policija.

**Članak 9.**

Tijekom malog odmora učenicima nije dopušteno napuštanje školske ustanove.

Tijekom velikog odmora učenicima osnovne škole nije dopušten izlazak izvan vanjskih prostora školske ustanove.

Za vrijeme velikog odmora svi učenici napuštaju školsku zgradu.

U slučaju da netko od učenika iz zdravstvenih razloga ne može taj dan boraviti vani za vrijeme velikog odmora, omogućit će mu se boravak u školskoj knjižnici pod nadzorom stručnog suradnika knjižničara.

U slučaju nepovoljnih vremenskih prilika svi učitelji za vrijeme trajanja velikog odmora, zajedno s učenicima, borave u unutarnjem školskom prostoru, u učionicama i na hodnicima.

**Članak 10.**

Dežurni učitelji obvezni su s punom odgovornošću obavljati povjerenu dužnost i brinuti se o izvršavanju odredbi ovog Protokola.

Upute i zapovijedi dežurnih učitelja obvezni su izvršavati svi zaposlenici i učenici Škole. Dežurni učitelj za svoj rad odgovoran je ravnatelju Škole.

**Članak 11.**

Ovaj Protokol stupa na snagu danom donošenja, a bit će objavljen na Oglasnoj ploči škole.

Predsjednica Školskog odbora

VeronikaVidović

Ovaj Protokol je objavljen na Oglasnoj ploči škole dana 23. siječnja 2025. godine.

Ravnateljica

Nada Jeličić, univ.spec.paed

|  |  |
| --- | --- |
| **REPUBLIKA HRVATSKA** **OSNOVNA ŠKOLA HVAR**  Kroz Burak 81, 21450 Hvar KLASA: 011-03/25-02/4 URBROJ: 2181-296-01-25-1 Hvar, 23. siječnja 2025.g. |  |